Komisijos reglamentas (EB) Nr. 2187/2003
2003 m. gruodžio 15 d.
iš dalies pakeičiantis Reglamentą (EB) Nr. 639/2003 dėl pirmosios iškrovimo galutinės paskirties trečiojoje šalyje vietos vežant kelių transportu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/199 dėl bendro galvijienos rinkos organizavimo [1], ypač į jo 33 straipsnio 12 dalį,
kadangi:
(1) pagal 2003 m. balandžio 9 d. Komisijos reglamento (EB) Nr. 639/2003 nustatančio išsamias taisykles, laikantis Tarybos reglamento (EB) Nr. 1254/1999, dėl reikalavimų skiriant eksporto grąžinamąsias išmokas, susijusias su gyvų galvijų gerove juos transportuojant [2] 3 straipsnio 1 dalies b punktą, pirmojo iškrovimo galutinės paskirties trečiojoje šalyje vietoje galvijus patikrina veterinaras.
(2) Kai galvijai į galutinės paskirties trečiąją šalį įvežami kelių transportu, jie gali būti iškrauti prieš pasibaigiant kelionei, kad būtų vykdomos 1991 m. lapkričio 19 d. Tarybos direktyvos 91/628/EEB dėl gyvūnų apsaugos juos vežant [3] nuostatos dėl kelionės ir poilsio laiko. Vis dėlto, 3 straipsnio 1 dalies b punkte minimas patikrinimas turėtų būti atliekamas toje vietoje, kurioje galvijai yra galutinai iškraunami iš kelių transporto priemonės, išskyrus vietą, kurioje kelionė nutraukiama, kad galvijai pailsėtų, būtų pašerti ar pagirdyti.
(3) Taip pat reikėtų eksportuotojui suteikti galimybę taikyti šią nuostatą nuo Reglamento (EB) Nr. 639/2003 taikymo dienos.
(4) Atitinkamai reikėtų iš dalies pakeisti Reglamentą (EB) Nr. 639/2003.
(5) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 639/2003 1 straipsnis papildomas tokia pastraipa:
"Šiame reglamente, vežant kelių transportu, "pirmojo iškrovimo galutinės paskirties trečiojoje šalyje vieta" - tai vieta, kurioje pirmasis galvijas yra galutinai iškraunamas iš kelių transporto priemonės, išskyrus vietą, kurioje kelionė nutraukiama, kad galvijai pailsėtų, būtų pašerti ar pagirdyti."
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. liepos 1 d. priimtoms eksporto deklaracijoms. Vis dėlto, nuo jo įsigaliojimo dienos eksportuotojo prašymu jis taikomas eksporto deklaracijoms, priimtoms nuo 2003 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 15 d.